УафэщIхэм зрапщыт
Хьэрып Эмират Зэгуэтхэм 2024 гъэм хьэршым яутIыпщынущ Мазэм щрагъэтIысэхыну зыхуамурад кхъухьлъатэр.
А къэралым и щIэныгъэлIхэри ящыщщ космосым нэхъ къыщытпэгъунэгъу уафэщIым и щIыIумрэ абы и Iэгъуэблагъэм къыщекIуэкIхэмрэ зыджыну яужь ихьахэм. КъищынэмыщIауэ, а хэгъэгум и астрофизикхэм я мурадщ «Рашид» зыфIаща Iэмэпсымэр илъэсищ нэхъ дэмыкIыу Мазэм и гущIыIум щрагъэпсыхыну.
— Мазэм и щIы щхьэфэр зыхуэдэр къэпщытэным и мызакъуэу, дыублэ зекIуэм дыщогугъ лъэхъэнэ жыжьэ дызыхуэкIуэхэм Марсым щыдухуэну ди мурад къуажэ цIыкIум ди астронавтхэр щыпсэуфынымкIэ щыIэ Iэмалхэм щыгъуазэ захуэщIынри, — жиIащ Хьэрып Эмират Зэгуэтхэм Хьэршыр джынымкIэ и центрым и щIэныгъэлI Аль Рейс Аднан.
Къыхэгъэщыпхъэщ, уафэщI жыжьэм цIыхухэр щегъэтIысэхыным ехьэлIауэ мы къэралым 2017 гъэм щызэхагъэува «Марс 2117» зыфIаща программэу лIэщIыгъуэ псокIэ ирагъэкIуэкIыну траухуам Аль Рейс Аднан и унафэщIу зэрыщытри.
Хьэрып Эмират Зэгуэтхэм я астрофизикхэм хьэршыр джын зэрыщIадзэрэ илъэс 20 зэрыримыкъупар къэтлъытэмэ, дымыгъэщIэгъуэнкIэ Iэмал зимыIэщ я уэгурыкIуэ Iэмэпсымэр Мазэм нашэсыну зэрытегушхуари. АтIэми, дэ дыщыгъуазэщ а къэралым и щIэныгъэрылажьэхэм, уафэщIхэм зрапщытын ипэ къихуэу, гъунэгъу хьэршым япэ лъэбакъуэхэр зэрыщачами: ЩIы Хъурейм кIэлъыплъ спутник зыбжанэ уэгум зэрыраутIыпщхьам, ди планетэм и хъуреягъыр къэзылъэтыхь къэрал зэхуаку станцым ягъакIуэхэм я астронавтхэри зэрыхагъэхьам, нэгъуэщIхэми.
Мазэр щIагъэнэхъапэр
ИщхьэкIэ къызэрыщыхэдгъэщащи, къанэ щIагъуэ щымыIэу, къэрал псоми я астрофизикхэм къагурыIуащ, я IэщIагъэлIхэри ахэр зрагъэтIысхьэну я кхъухьлъатэхэри Марсым хуаутIыпщын ипэ къихуэу, а псоми я гъэунэхупIэрэ я зэхэгъэкIыпIэу куэдкIэ нэхъ къытпэгъунэгъу Мазэр къагъэсэбэпмэ зэрынэхъыфIыр.
— Ар дэри къыдгурыIуауэ, зи гугъу тщIы проектым епха щIэныгъэлIхэр мы зэманым нэхъыбэу зи яужь дитыр ди къэралым и къызэгъэпэщакIуэхэм ящыщ, хэкум и иджырей Iэтащхьэм и адэ Рашид Аль Мактум и цIэр зыфIэтща мазэрыкIуэ кхъухьлъатэр, хьэршым дутIыпщынымкIэ зыхуэныкъуэ щымыIэу, зыхуей хуэгъэзэнырщ, — къыхигъэщащ проектым и унафэщI Аль Марзуки Хьэмид.
Ауэ щыхъукIи, хьэрып щIэныгъэлIхэм я мурадщ, нэгъуэщI къэралхэм я роботхэр иджыри къыздэсым здынэмысахэм ящыщу Мазэм и курыхым (и экваторым) декIуэкI Iэшэлъашэхэм языхэзым я Iэмэпсымэр 2024 гъэм яутIыпщыну…
КЪУМАХУЭ Аслъэн.
